Foto: Screenshot Youtube/FAH



“POLAZEĆI od ustavne odrednice prema kojoj Republika Hrvatska štiti prava i interese svojih državljana koji žive i borave u inozemstvu i promiče njihove veze s domovinom, dijelovima hrvatskog naroda u drugim državama jamči se osobita skrb i zaštita Republike Hrvatske”, navodi se u odluci vlade Andreja Plenkovića od 13. prosinca da iz hrvatskog državnog proračuna dodijeli 40 milijuna kuna Sveučilišnoj kliničkoj bolnici Mostar.



“Navedena sredstva Ministarstvo zdravstva doznačit će Sveučilišnoj kliničkoj bolnici Mostar za podmirivanje dijela dospjelih obveza prema dobavljačima lijekova, potrošnog i ugradbenog medicinskog materijala”, piše u obrazloženju, u kojemu se ističe i da će Ministarstvo koje vodi Milan Kujundžić nadgledati utrošak sredstava. SKB Mostar ima i obavezu “u roku od sedam dana od dana doznake sredstava od strane Ministarstva zdravstva pisanim putem Ministarstvu zdravstva dostaviti izvješće o utrošku sredstava s pripadajućim dokazima, iz kojih je vidljivo da su sredstva utrošena pravodobno i namjenski sukladno odredbama ove Odluke”.



Plenkovićeva vlada ima dobrog razloga tražiti detaljne izvještaje od SKB-a Mostar kao i strogo pratiti što se događa s 40 milijuna koje su joj dali, s obzirom na to da se ova najveća zdravstvena institucija u Hercegovini nalazi u višemilijunskim dubiozama. Prema pisanju medija Bosne i Hercegovina, revizija je pokazala da SKB Mostar duguje 110 milijuna konvertibilnih maraka (više od 50 milijuna eura), od čega za poreze i doprinose duguje 46 milijuna maraka.



Plenković još u rujnu obećao da će SKB Mostar ući u hrvatski državni proračun



Ravnatelj bolnice Ante Kvesić, inače iznimno blizak HDZ-u BiH, takav financijski rezultat svojeg upravljanja opravdao je time da SKB Mostar ne može naplatiti sva svoja potraživanja i izjavio je da ne vidi ništa sporno u nalazu revizije. Kvesić tvrdi da ima problema s kantonalnim zdravstvenim zavodima, kojima u kantonima s hrvatskom većinom upravljaju kadrovi iz HDZ-a, a i ministar zdravstva u Federaciji BiH je HDZ-ov kadar Vjekoslav Mandić. Zato je prilično nejasno zašto bi niz HDZ-ovaca radio protiv SKB-a Mostar, čiji se ravnatelj također ne može postati bez blagoslova HDZ-a BiH.



Premijer Andrej Plenković u rujnu ove godine posjetio je SKB Mostar i sastao se s ravnateljem Kvesićem, dok je predsjednik HDZ-a BiH i trenutni predsjedavajući Predsjedništva BiH Dragan Čović funkcionirao kao posrednik između vlade u Zagrebu i SKB-a Mostar. Plenković je tada obećao da će SKB Mostar biti uvršten u hrvatski proračun, pohvalio se medijima ravnatelj Kvesić, a ova odluka da se mostarskoj bolnici u ogromnim dubiozama dodijeli 40 milijuna kuna pokazuje da hrvatska vlada radi u tom pravcu.



No s obzirom na to koliki je dug natukao SKB Mostar pod vodstvom ravnatelja Kvesića, jasno je da 40 milijuna kuna koje im je sada dala Plenkovićeva vlada pokrivaju samo neke najosnovnije stvari za funkcioniranje bolnice, kako se i navodi u odluci (lijekovi, medicinski materijal). Što će biti s ostatkom minusa od 110 milijuna konvertibilnih maraka, odnosno više od 420 milijuna kuna tek treba vidjeti, ali s obzirom na najave da SKB Mostar ulazi u hrvatski proračun, čini se da će ih pokriti hrvatski porezni obveznici.

Tekst se nastavlja ispod oglasa